1. **тур 2016-2017 уҡыу йылы**

**5 - 8 кластар өсөн интернет-олимпиада һорауҙарына яуаптар**

1.Шиғыр өҙөгөнән автор ҡуйған идеяны, проблеманы һәм теманы билдәләргә, шуларҙы һүрәтләгән һүҙҙәрҙе һәм һүҙбәйләнештәрҙе күрһәтеп, дөрөҫ яуап яҙырға:

*Өндә түгел, төштә күрҙем уны:*

*яҙғы таңдың һыҙылып атҡанаын,*

*көмөш сынйыр булып, теҙелешеп,*

*ҡыр ҡаҙҙары осоп ҡайтҡанын.*

*Ҡыр ҡаҙҙары осоп килә ине,*

*таң нурына мансып түштәрен…*

*Ниңә әле шул төш онотолмай,*

*онотолғанда башҡа төштәрем?*

*Ҡыр ҡаҙҙары осоп килеп төштө*

*Тымыҡ күл буйына – таллыҡҡа.*

*– Һаумыһығыҙ, ҡаҙҙар! – тигән инем…*

*Һаумы, яҡташ! – тигән тауышҡа*

*ышанмай ҙа торҙом…*

***Минең алда***

***ҡаҙҙар түгел ине, – һалдаттар.***

***Түштәрендә сыңлай миҙалдары,***

***Шинелдәрен төрөп алғандар.***

***– Һаумы, туған! – тиҙәр. – Беҙҙе, – тиҙәр, –***

***Онотманымы әле яҡташтар?***

***Иҫләйҙәрме әле?***

***Беҙ бит, – тиҙәр, –***

***яуҙа үлеп ҡалған һалдаттар.***

***Ер уянған саҡта, нисек итеп***

***Йоҡлап ятмаҡ кәрәк ҡәберҙә!***

***Ҡыр ҡаҙҙары булып***

***тыуған яҡҡа***

***ҡайтып төштөк бына хәҙер ҙә*** (Рафаэль Сафин).

**Яуап: темаһы- яу яланында ятып ҡалған һалдаттар, идеяһы – тыуған иле өсөн ҡорбан булғандарҙың халҡы өсөн мәңге тере булыуы, проблемаһы – быуындар бәйләнеше, хөрмәтләп иҫкә алыу, ихтирам.**

2.Шиғыр өҙөгөндә аҫтына һыҙылған һүҙҙәр һөйләмдең ниндәй киҫәге һәм ниндәй һүҙ төркөмөнән килгәнен билдәләргә:

*Ер* ***йәм-йәшел*** *ине, күк –* ***зәп-зәңгәр*** *.*

*Шундай* ***яҡты*** *,* ***сыуаҡ*** *яҙ ине,*

*ергә, күккә – төпһөҙ зәңгәрлеккә*

***баҡ*** *та* ***аҡылыңдан*** ***яҙ*** *инде…*

*Шундай яҡты, сыуаҡ яҙ ине!* (Рафаэль Сафин).

**Яуап: *йәм-йәшел -* артыҡлыҡ дәр.сифат – хәбәр; *зәп-зәңгәр-* артыҡлыҡ дәр.сифат – хәбәр; *яҡты* -сифат-аныҡлаусы; *сыуаҡ -* сифат-аныҡлаусы; *баҡ***-**ҡылым – хәбәр; *аҡылыңдан* – сығ.кил.исем – хәбәр;*****яҙ*** - **ҡылым – хәбәр.**

3.Шиғыр өҙөгөндә аҫтына һыҙылған һүҙгә тулы морфологик анализ эшләргә:

*Тәбиғәттең уяу бер мәлендә*

*яҙ һайын беҙ шулай итәбеҙ:*

*һабан һөрөп киткән еребеҙҙе,*

*һаман көткән әсәләребеҙҙе,*

***балаларыбыҙҙы,***

*бисәләребеҙҙе*

*яҙ һайын бер күреп китәбеҙ.*

*Тик үҙҙәре генә күрмәй ҡала.*

*Күренәбеҙ бары төштә беҙ* (Рафаэль Сафин).

***Яуап: Балаларыбыҙҙы –*** башл. форм – бала, конкрет, уртаҡлыҡ, тамыр, күплектә, беренсе эйәлек заты, тултырыусы.

4. Аҫтына һыҙылған һүҙҙәрҙең һәм һүҙбәйләнештәрҙең мәғәнәһе буйынса нисек аталыуын билдәләргә

***Ҡояшлы ла булыр көндәрегеҙ,***

***аяҙ күкте ҡаплар болот та*** (антитеза күренеше).

*Онотмағыҙ беҙҙе! Онотмағыҙ…*

*Ҡайталмабыҙ ҡаҙҙар булып та…*

*Шулай тинеләр ҙә юғалдылар…*

*Ә бөгөн мин, бөгөн, таң ҡалып,*

***төштә*** *түгел,* ***өндә*** (антитеза күренеше).*ҡарап торҙом*

*яҙғы таңдың һыҙылып атҡанын,*

*көмөш сынйыр булып, теҙелешеп,*

*ҡыр ҡаҙҙары осоп ҡайтҡанын* (Рафаэль Сафин).

**Яуап: *Ҡояшлы ла булыр көндәрегеҙ,***

***аяҙ күкте ҡаплар болот та*** (антитеза күренеше); ***төштә*** *түгел,* ***өндә*** (антитеза күренеше).

5. Аҫтына һыҙылған һүҙҙәрҙең башланғыс формаһы нисек, дөрөҫ яуапты билдәләргә:

*Урал тауы – Ер кендеге тигән һүҙҙәр*

*Илаһи бер ҡөҙрәт менән* ***тулғандыр*** *ул.*

*Ошо ерҙе, ошо илде Хоҙай беҙгә*

***Мәңгелеккә***   ***тәғәйенләп*** *ҡуйғандыр ул* (Рәшит Шәкүр).

**Яуап: *тулғандыр*** - **тула, *мәңгелеккә***  -**мәңгелек,  *тәғәйенләп*  -тәғәйенлә.**

6.Түбәндә бирелгән шиғыр өҙөгөндәге һөйләм составы, интонацияһы һәм маҡсаты буйынса ниндәй, яуап яҙығыҙ:

*Алтын диңгеҙ, алтын диңгеҙ,*

*Иркәһе ер әсәнең,*

*Һин бит минең яҡты көнөм,*

*Шатлығым, киләсәгем* (Рәшит Назаров)

**Яуап: теҙмә ҡушма һөйләм, хәбәр.**

7.Мәҡәлдәрҙең аҙағын яҙып бөтөрөргә:

*Һүҙе хаҡтың* ***йөҙө аҡ***

*Яҡшының үҙе яҡшы,* ***үҙенән һүҙе яҡшы.***

*Яман аш йөрәккә ятмаҫ,* ***яман һүҙ күңелгә ятмаҫ.***

*Аҡыл – теҙген, ҡылыҡ – ат,* ***теҙгенеңде белеп тарт.***

*Тел зиннәте –* ***тура һүҙ.***

8.Шиғырҙы образлы итеүсе сараларҙы күрһәтергә:

***Күгәреп ятҡан Уралым!***

***Нурға сумған түбәһе***

***Күккә ашҡан Уралым!***

*Һине маҡтай йырҙарым,*

*Һине данлай йырҙарым.*

*Төнөн күккә ай ҡалҡһа,*

***Алтындай балҡый*** *Урал тау,*

*Көндөҙ күккә ай ҡалҡһа,*

***Көмөштәй балҡый*** *Урал тау* (Салауат Юлаев).

***Яуап: Күгәреп ятҡан Уралым!***

***Нурға сумған түбәһе***

***Күккә ашҡан Уралым!***  **(метафора )**

***Алтындай балҡый (*сағыштырыу)**

***Көмөштәй балҡый******(*сағыштырыу)**

9. Шиғыр юлдарында ниндәй морфологик һәм синтаксик үҙенсәлектәрҙе күрәһегеҙ:

*Ай, Урал****ым****, Урал****ым****,*

*Һылыу ҙа һылыу Урал****ым****!*

*Һүҙем бөтһә лә телемдә,*

*Йыр****ым*** *бөтмәне, Урал****ым****!*

***Маҡтап ҡурай уйнаһам,***

*Бөтмәй ҙә торған көй булыр.*

***Данлап йырым йырлаһам****,*

*Бөтмә ҙә торған йыр булыр* (Салауат Юлаев).

**Яуап:** *Урал****ым,*** *йыр****ым – эйәлек заты аффиксы;***

***Маҡтап ҡурай уйнаһам, -* (эйәрсән шарт һөйләм)**

***Данлап йырым йырлаһам,* - (эйәрсән шарт һөйләм)**

10. Аҫтына һыҙылған һүҙҙәрҙең яһалышын билдәләргә, ниндәй һөйләм киҫәге функцияһын үтәйҙәр?

*Кисеү бирмәҫ иҙел һымаҡ был төн,*

***Шомло*** , ***ҡараңғы*** .

*Шаулап ямғыр ҡоя, гүйә, йыуа*

*Йөрәк ярамды.*

*Сәнсеү алды – әммә атылмайса*

*Ҡалды йәҙрә.*

*Ҡайҙарғалыр әйҙәп йәшен* ***ялтлай*** *,*

***Зыңлай***   *тәҙрә* (Хәсән Назар).

**Яуап: *шомло*  -яһалма сифат , хәбәр; *ҡараңғы*  - яһалма сифат , хәбәр; *ялтлай*  - яһалма ҡылым , хәбәр; *зыңлай*  - яһалма ҡылым , хәбәр.**

11. Шиғырҙың лексик үҙенсәлектәрен белдергән һүҙҙәрҙе билдәләргә:

*Аяҙ күкте кинәт болот баҫа…*

*Мин ҡысҡырам: «Хыял, алданың!»*

*Күктәр күкрәй…*

*Әйтерһең дә ул мин*

***Яңағына һуғам ялғандың* (метафора)**.

***Йығылам да тороп алға барам,***

***Абынам да тағы йығылам.*** (антитеза)

***Һәм кемдәрҙер, ҡулдарымдан тартып,***

*Яҙҙырмаҡсы була юлымдан.*

***Кемдер мине алға табан әйҙәй:***

*Ҡулдарына янар ут алған…*

*Ә кемдәрҙер әйҙәй башҡа юлға –*

***Яҡшы менән яман*** *буталған* (Рәзил Вәлиев).

**Яуап: *Яңағына һуғам ялғандың* (метафора)**.

***Йығылам да тороп алға барам,***

***Абынам да тағы йығылам.* (антитеза)**

***Һәм кемдәрҙер, ҡулдарымдан тартып,***

***Кемдер мине алға табан әйҙәй:* (метафора)**

***Яҡшы менән яман*** *буталған.* **(антитеза)**

12. Түбәндәге һөйләмдәрҙең эйәһен һәм хәбәрен билдәләп, дөрөҫ яуап яҙырға: *Болон ауылы урамының икенсе яғы Болон шишмәһе буйлап теҙелгән. Тигеҙ киң урам көнө буйы тын була. Ололар – эштә. Бала-саға Болон шишмәһендә, олораҡтар саҡ ҡыны арараҡ ағыусы Мәндемдә. Бәләкәй ауылдың урамы иртәле-кисле генә йәнләнә. Көтөү китеп, шау-шыу баҫылғас, ир-ат, бисә-сәсә, йәш-елкенсәк эшкә сыға. Шунан көнө буйы тағы тынлыҡ* (Әнүр Вахитов).

**Яуап: Болон ауылы урамының икенсе яғы - теҙелгән. Урам - тын була. Ололар – эштә. Бала-саға - шишмәһендә, олораҡтар - Мәндемдә. Ауылдың урамы - йәнләнә. Шау-шыу - баҫылғас, ир-ат, бисә-сәсә, йәш-елкенсәк - сыға. Тынлыҡ.**

13.Аҫтына һыҙылған һүҙгә тулы морфологик анализ яһарға:

*Ә беҙ…*

*ғүмер иткән һайын,*

*туғайҙарға*

*тартылабыҙ һаман нығыраҡ.*

*Бер ҡасан да шулай – быйылғылай*

***Һайрамағандыр*** *ул һандуғас.*

*Һандуғастар һайрар саҡта ғыны*

*Беҙ сығабыҙ урман һуҡмағына*

*Йоҡоло күк битен таң йыуғас* (Рафаэль Сафин).

**Яуап: *Һайрамағандыр –*** башл. форм. Һайрай, тамыр, хәбәр һөйкәлеше, билдәһеҙ үткән заман, өсөнсө зат, берлектә, юҡлыҡта, төп йүнәлеш, фараз итеү киҫәксәһе – дыр, хәбәр.

14. Аҫтына һыҙылған һөйләмдәрҙең схемаһын төҙөргә, синтаксик анализ яһарға:

*Атайым да гармун тураһында*

*матур-матур хыял күп ҡорған.*

***Төн уртаһы*** (эйә) ***еткәс*** (хәбәр), ***гармун тотоп***

***мунсаға ла барып ултырған*** (хәбәр)(),[].

*Тик сыҡмаған никтер йыр-моңо.*

*Ә аҙаҡтан һатҡан гармунын.*

*Мин мунсаға барып ултырманым…*

***Ә өйрәнгәс инде*** (хәбәр) ***– шул ине*** (хәбәр)

***Бәхет*** (эйә) ***үҙе*** (),[]. *Минән бәхетлерәк*

*кеше лә юҡ ине. Юҡ ине!* (Рафаэль Сафин).

**Яуап:**

1. (),[] - эйәрсән ваҡыт һөйләмле эйәртеүле ҡушма һөйләм,
2. (),[] - - эйәрсән ваҡыт һөйләмле эйәртеүле ҡушма һөйләм

15. Шиғырҙа ни өсөн һыҙыҡтар ҡуйылған, дөрөҫ яуап яҙырға:

*Тамаҡтар – ас, күңелдәр – туҡ,*

*күңелдә йыр-моң ине,*

*аяҡта сабата ине,*

*ҡулдарҙа гармун ине* (Рафаэль Сафин).

**Яуап: төшөп ҡалған һүҙ урынына, йыр-моң – парлау юлы.**

16*.* Һөйләмдәге аҫтына һыҙылған һүҙҙәр ниндәй һүҙ төркөмөнән килгән?

*Тын төндәрҙең алһыу* ***зәңгәрлеген***

*Күргәнем юҡ ине һис кенә.*

*Күңелемдә урғып йырҙар таша,*

*Һәр һүҙемдә –* ***һүнмәҫ***  *хис кенә* (Әсхәл-Әхмәт-Хужа).

**Яуап: *зәңгәрлеген***  - исем, ***һүнмәҫ***  -сифат.

17. Һөйләүсенең тыңлаусыға йәки йәнһеҙ предметтарға, тәбиғәт күренештәренә турана-тура мөрәжәғәтен белдереп, икенсе затҡа ғына ҡараған һөйләмдәрҙә булған һәм үҙенсәлекле айырыу интонацияһы менән әйтелеп, яҙма телмәрҙә тыныш билдәләре менән айырылған һүҙҙәр нисек атала?

**Яуап:**  **өндәш һүҙҙәр**

18.Өҙөктәге аҫтына һыҙылған һүҙбәйләнештәр нисек атала, дөрөҫ яуап яҙырға:

*Әхмәди, сәйен эсеп бөтөп, сынаяғын түңкәрҙе лә стена буйындағы эскәмйәгә барып ултырҙы. Ул һуңғы һүҙен туранан-тура Шаһиәхмәткә төбәп, уға үпкә белдерҙе:*

* ***Атай малы – ҡатай малы****, тигәндәр. Ярар, атай малы менән байыҡҡан һин байыҡ инде.* ***Баш һау булһа, миңә лә мал табылыр****, – тине.*

*Хажғәле ҡарт уның һүҙен эскерһеҙ хупларға тырышты:*

* *Эйе, эйе,* ***маллы байҙан уллы бай****, тигәндәр боронғолар, тине ул һәм Әхмәдиҙең улдары барлыҡҡа ишара итте. Ҡаны ҡыҙған Әхмәди уның ишараһын иҫләмәне, ахырыһы.*
* ***Шайтан ярлы, мин бай****, – тине ул, –* ***хоҙайҙың биргәненә шөкөр***(Жәлил Кейекбаев).

**Яуап: Әйтем- мәҡәлдәр.**

19. Бирелгән һөйләмдә ни өсөн ике нөктә ҡуйылған?

*Буҙ күктәрҙең яуыр болоттары,*

*Йәйҙәр килһә,* ***шуны*** *дөрөҫләй****:***

*Ҡараңғы көн күшектергән мәлдә*

*Һаҙағайҙар йәнгә нур өҫтәй.*

*Күңелдәрҙең ауыр болоттары*

*Был ҡанунға һыйып йәшәмәй****:***

*Ҡайғы йәше күҙҙән яуған мәлдә*

*Шатлыҡ нуры йәндә йәшнәмәй*

(Әсхәл-Әхмәт-Хужа).

**Яуап:** 1) ***шуны*** тултырыусыһын асыҡлап килгән эйәрсән тултырыусы һөйләм килә;

2) ***сөнки*** бәйләүесе төшөп ҡалған.

20. Аҫтына һыҙылған конструкция һөйләмдең ниндәй киҫәге?

*Уйнай гармун…*

***Гармун уйнағанда***

*киң урам да һиңә тар бит ул.*

*Уйнай гармун…*

***Гармун моңона*** *ла*

*елкенмәгән йөрәк бар бит ул* (Рафаэль Сафин).

***Яуап: Гармун уйнағанда –*** эйәрсән ваҡыт һөйләм; ***Гармун моңона –*** тултырыусы.